Virallinen lehti nro C 167 , 01/06/1998 s. 0217



B4-0504, 0509, 0515, 0524, 0536 ja 0542/98 Päätöslauselma Mochovcen ydinvoimalan suunnitellusta käyttöönotosta Euroopan parlamentti, joka - ottaa huomioon 16. helmikuuta 1995 antamansa päätöslauselman Mochovce-projektista ((EYVL C 56, 6.3.1995, s. 116.)) ja 16. maaliskuuta 1995 antamansa päätöslauselman Mochovcen ydinvoimalasta ((EYVL C 89, 10.4.1995, s. 163.)), - ottaa huomioon 20. syyskuuta 1996 antamansa päätöslauselmansa idän ja lännen välisistä yhteistyötoimenpiteistä energian ja ydinturvallisuuden alalla ((EYVL C 320, 28.10.1996, s. 245.)), - ottaa huomioon Euroopan komission tiedonannon ydinturvallisuuden parantamisesta Keski- ja Itä-Euroopassa ja entisen Neuvostoliiton alueen itsenäisissä valtioissa (maaliskuu 1998), A. ottaa huomioon, että energiasektorin kehityksellä Euroopan unionissa, Keski- ja Itä-Euroopan maissa sekä entisen Neuvostoliiton alueen itsenäisissä valtioissa on strateginen merkitys, B. ottaa huomioon, että jokaisella valtiolla on oikeus päättää primaarienergian käytöstään, C. ottaa huomioon, että monissa näissä maissa ydinenergialla on keskeinen asema energiantarjonnassa kotitalouksille; viittaa aikaisemmin usein toistamiinsa vaatimuksiin siitä, että ydinvoimaa tuotettaessa on annettava ehdottoman ensisijainen asema turvallisuudelle ja kansalaisten suojelemiselle ydinvoiman vaaroilta, D. on tietoinen monien Keski- ja Itä-Euroopan maiden ja niiden naapurimaiden kansalaisten huolestuneisuudesta, joka koskee monien toiminnassa olevien ja parhaillaan rakennettavien ydinvoimaloiden puutteellisia turvallisuusjärjestelyitä, E. ottaa huomioon Euroopan unionin ponnistelut Keski- ja Itä-Euroopan maiden sekä entisen Neuvostoliiton alueen itsenäisten valtioiden auttamiseksi mahdollisuuksiensa mukaan, jotta ne parantaisivat nykyisten ydinvoimaloidensa turvallisuusmääräyksiä, F. ottaa huomioon, että Euroopan parlamentti tuli vuonna 1995 asiantuntijoita kuultuaan siihen johtopäätökseen, että Mochovcen ydinvoimalan turvallisuus on yhä kyseenalainen, erityisesti puuttuvan suojavaipan vuoksi, G. ottaa huomioon, että VVER 440-213-reaktorin parantamistoimia myöhäisessä vaiheessa ei ole suoritettu ja että tämänkaltaisen voimalan saattamisesta valmiiksi luovuttiin Greifswaldissa (Saksassa) liiallisten kustannusten vuoksi, H. ottaa huomioon, että Slovakian hallitus suunnittelee käynnistävänsä Mochovcen ydinvoimalan muutaman viikon kuluttua siitä huolimatta, että sen turvallisuus on vielä erittäin kyseenalainen, I. ottaa huomioon, että Slovakia osallistuu lukuisiin PHARE-ohjelmaan kuuluviin ydinturvallisuusohjelmiin, jotka koskevat muun muassa Mochovcen ydinvoimalan turvallisuusnäkökohtia, ja että tässä yhteydessä komissio kehotti Slovakian lupia myöntävien viranomaisten pyynnöstä kansallista asiantuntijalautakuntaa tukemaan Slovakian viranomaisia, J. ottaa huomioon OECD:n tekemän tutkimuksen, jonka mukaan Slovakian energiatalouden energiatehokkuudessa on huomattavasti parantamisen varaa ja että tällaiset energiatehokkuuteen tähtäävät toimet olisivat edullisin tapa ratkaista maan energiaongelmat, K. katsoo, että Euroopan parlamentilla on EU:n kansalaisia edustavana toimielimenä oikeus ilmaista kantansa; 1. Panee tyytyväisenä merkille Itävallan ja Slovakian hallitusten tekemän sopimuksen, jonka mukaan riippumattomista kansainvälisistä asiantuntijoista koostuva paneeli tutkii voimalan turvallisuusnäkökohdat ja arvioi tutkimuksen tulokset; 2. Odottaa, että turvallisuutta koskevan arvioinnin tulokset julkaistaan; 3. Pyytää Slovakiaa lykkäämään Mochovcen voimalan käynnistämistä siihen asti, kunnes riippumattomista asiantuntijoista koostuva paneeli on käsitellyt laitoksen turvallisuutta koskevat varaukset selvästi; 4. Palauttaa mieliin, että Euroopan parlamentti on aina vaatinut, että nykyisten voimaloiden laajentamistoimia tai uusien tai rakenteilla olevien voimaloiden loppuun saattamista on seurattava vähiten turvallisen ydinvoimalan sulkeminen; odottaa näin ollen, että jos Mochovce käynnistetään, Bohunicen ydinvoimala suljetaan välittömästi; 5. On huolestunut siitä, että Slovakian viranomaiset eivät ole tarjonneet selviä vastauksia ydinjätteen säilytysongelmaan; 6. Huomauttaa, että Euroopan unionin jäsenvaltioiden ydinvoimalaitosten turvallisuusmääräysten noudattaminen on osa yhteisön säännöstöä; 7. Toistaa vakaumuksensa, jonka mukaan EU:n laajentumisen yhteydessä ei tule missään tapauksessa joustaa ydinturvallisuutta koskevissa määräyksissä; 8. Huomauttaa, haluamatta kuitenkaan sekaantua Slovakian viranomaisten energiapoliittisiin valintoihin, että energiansäästötoimet ja energiatehokkuuden parantaminen ovat keskeisimpiä kestävän energiapolitiikan välineitä, joita tuetaan Euroopan unionin energiaohjelmilla; 9. Pyytää Euroopan komissiota myöntämään Slovakian tasavallalle tarvittavan tuen, jotta se voi kehittää energiasuunnitelman, joka perustuu monipuoliseen energiantuotantoon ja tarjoaa mahdollisimman korkean turvallisuustason kansalaisille; 10. Kehottaa puhemiestään välittämään tämän päätöslauselman neuvostolle, komissiolle ja Slovakian hallitukselle.